Mir hei schpontan beschlosse, dr Kings Canyon / Watarrka z bsueche, wüu er üs uf de poschtchartene so guet het gfaue. Für das hei mer dr umwäg vo zwöi mou 150km in chouf gno. Uf em wäg dörthäre sy mer wider z Curtin Springs verby cho, wo mer zuefäuigerwys e hering wider hei gfunge, wo mer bim erschte bsuech hei verlore! Am nächschte tag sy mer nach 20km fahrt uf d Luritja Road abboge, wo zum Kings Canyon füehrt. Syt däm tag bin ig wider vorne gsy (mir sy jo gschtafflet gfahre) u so isch es a mir gläge, e platz zum choche z sueche. Woni ha gmeint, i heigi öppis passabus gfunge, hani mer das eggeli mau chli gnöier aagluegt. Do derby hani das unagnähme pfyffe ghört, wo jedem velofahrer vertrout isch. Wo dr Aldi isch uftoucht hanim gseit, dass mer zwungnigermasse do müesse zmittag ässe, wüu i äbe e platte heigi. Är het das zur kenntnis gno u het mis malheur überbote, indäm er het erklärt, sy rahme sygi aagrisse! Tatsächlech sy uf beidne syte vo dr gfäderete hingerbouschträbe uf glycher höchi zwöi risse z gseh gsy. Mir hei scho bi dr reparatur vom wächsler in Yulara gmerkt, dass sech do öppis tuet, wüu dr lack isch abbletteret u me het gseh, dass sech ds alu liecht het verformet gha. Aber mir hei dänkt, das hebi no lang... Jetz isch guete rat tüür gsy. Mir hei d nahrigsvorrät, chochzüg, apothek, resärvepneu, wärchzüg u glüehbirli uf mis velo umglade (leider hei mer vergässe d sunnecrème umzlade; mini ohre sy vor luter fröid ganz rot worde). Dr Aldi isch es schtückli zrügg gfahre u het sis velo bimne ghöft i dr nöchi chönne lo schtoh. Mir hei abgmacht, dass mer üs bi dr einzige chrüzig vo däre schtrass träffe zum üses zäut ufzschteue. So bini när eleini wytergfahre über zaulosi schteili u weniger schteili hügeli, immer am liechtchegu vom schynwärfer nache. D schtrass isch jetz praktisch verchehrsfrei gsy, u die drü outo, wo mer im dunkle sy begägnet, sy mer aui entgäge cho - päch für e Aldi. A dr abgmachte chrüzig hani e schteu gsuecht, für ds zäut ufzschteue u ha mi druf ygschteut, dass es lenger chönnt duure, bis mi koleg chunnt. Zum glück isch es angers gange: Wüu s fasch ke verchehr het gha, het dr Aldi ou die entgägekommende fahrzüg gschtoppet, i dr hoffnig, dass sech öpper sire erbarmi. Bim dritte versuech het er glück gha u dr Jack isch äxtra die 40km zrügg gfahre zum mi fründ vore nacht im freie z bewahre! So isch Ouschtralie.